钦定古今图书集成/理学汇编/学行典/第240卷 > 王孚远
## 钦定古今图书集成/理学汇编/学行典/第240卷 > 王孚远

按《乐安县志》：“王孚远，字允德，湖坪人。至正间游京师，
出入揭公徯斯门，荐授大同路学正。壬辰，兵乱，盗贼
四起，族姓子弟被杀。孚叹曰：‘国敝家残，财独何为！乃
倾家举义，纠集乡兵千馀人，夹栅树寨，以保障乡邑。
乙未，诏遣江西行省朵歹火你赤、兵部尚书黄昭、廉
访使吴当召募民兵。孚应召，自备军饷，帅义兵从间’”
道直抵新城以会。偕幕下张迪协谋降剧寇孙塔，擒
殄李三。进攻南丰，郑天瑞遁去，郑原自刎，追斩胡志
学，抚建悉定。孚在幕下，献策万言，条陈十事，当事大
奇之，达于朝，火你赤从中沮之，下孚狱。陈友谅遂陷
江西，孚远竟赍志以殁。